<classify> KUVAA nguo zinazobana ni hatari kwa mfumo wa uzazi kwa wanawake na wanaume. Hayo yamesemwa na Dk John Bigambalaye, ambaye ni daktari bingwa wa magonjwa ya mfumo wa uzazi. Mtaalam huyo ambaye ni Mhamasishaji wa Damu Salama Katika Hospitali ya Taifa ya Muhimbili MNH, alisema wanaume wanaovaa nguo kubwa za ndani, wana ongezeko la asilimia 25 ya mfumo imara wa uzazi, kuliko wanaume wanaovaa zinazobana maungo ya uzazi. Alisema hii ni kwa sababu uzalishaji na uimara wa mfumo wa uzazi wa mwanaume, haupendelei joto la zaidi ya nyuzi 34C. Dk Bigambalaye alisema licha ya baadhi ya wanaume kuwa na matatizo ya kuzaliwa ya mfumo hafifu wa mbegu za uzazi, wapo wanaopata tatizo hilo kwa kujitakia kutokana na kuvaa nguo zinazobana. Baadhi ya mitindo ya nguo za kubana, kama waendesha farasi, baiskeli, hubana viungo vya uzazi na kusababisha hali ya joto. Alisema ni vizuri kwa watu kuvaa mavazi yasiyobana maumbile ili yapate hewa ya kutosha. Kuna watu wanapata tatizo katika ndoa, wanapooana lengo kuu ni kupata watoto ambao ni faraja, inapotokea watoto wamekosekana, hutokea ndoa kuvunjika au amani kutoweka ndani ya nyumba,alisema Bigambalaye.Alisema suala la uzazi linahusisha vitu vingi na kwamba huweza kutokea mwanaume anaweza kuwa na tatizo katika mfumo wake wa uzazi. Vile vile, mwanamke naye anaweza kuwa na tatizo la mayai kutorutibishwa vizuri. Alisema safari haiwezi kukamilika kama mbegu za mwanaume hazijakamilika kichwa na mkia.Lakini, vile vile unakuta zina kichwa na mkia, lakini ule ute maji maji kitaalamu unaitwa PH unakuwa umezidi kipimo. Alisema pia kwa kawaida mfumo wa mwanamke una kemikali, sasa kama baadhi kemikali hizo zikizidi na kuwa tatizo, utungaji mimba unakuwa shida. Alisisitiza kuwa uvaaji wa nguo za kubana, husababisha mishipa ya damu mwilini hasa mapaja na kibofu cha mkojo, kushindwa kusambaza damu baadhi ya maeneo. Alisema wanaume wanaoenda hospitali kwa masuala ya uzazi, wakiwa wamevaa nguo zisizobana, wana ongezeko la ubora katika mfumo wao wa uzazi kwa asilimia 17. Alisema mbali na nguo za kubana, pia kuna vitu kadhaa, ambavyo vinaweza kuathiri mfumo wa uzazi wa mwanaume ikiwemo umri, uzito wa mwili na tabia kama kuvuta sigara, mazoea ya kutumia maji ya moto kuoga.Vitu hivyo vinakisiwa kuwa joto lake linaweza kuwa chanzo cha tatizo. Alisema pia wanawake wanaovaa skini taiti au skini jeans za kubana, wapo hatarini kupata maradhi, ikiwemo kuharibika kwa mishipa ya fahamu na kupata fangasi sehemu za siri. Baadhi ya maeneo ambayo huathirika zaidi ni mapaja kwa wanawake, kibofu cha mkojo na kufa ganzi kwa miguu kwa wanawake. Alisema unapovaa suruali ya kubana, mishipa midogo inayosafirisha damu hubanwa ; na ndio maana kuna muda ukivua nguo mwili unawasha, hiyo ni kutokana na damu ambayo imeshindwa kutembea inavyotakiwa. Kwa kawaida damu husafiri kwa kasi kama maji, hivyo misuli inapobanwa, damu hushindwa kusafiri na kusababisha neva za fahamu kuharibika, alisema Bigambalaye.  <topic>: KITAIFA 